Komission tiedonanto neuvostolle Euroopan kulttuuripääkaupungin nimeämisestä vuodeksi 2006 /* KOM/2003/0210 lopull. */





KOMISSION TIEDONANTO NEUVOSTOLLE Euroopan kulttuuripääkaupungin nimeämisestä vuodeksi 2006 Euroopan kulttuuripääkaupunki -tapahtumaa koskevasta yhteisön toiminnasta vuosina 2005-2019 25. toukokuuta 1999 tehdyssä Euroopan parlamentin ja neuvoston päätöksessä 1419/1999/EY vahvistetaan menettely, jolla Euroopan kulttuuripääkaupunki nimetään vuodesta 2005 lähtien. Päätöstä sovellettiin ensimmäistä kertaa, kun Irlannissa sijaitseva kaupunki nimettiin Euroopan kulttuuripääkaupungiksi vuodeksi 2005. Vuosina 2005-2019 kukin jäsenvaltio voi päätöksen 1419/1999/EY liitteessä I vahvistetussa järjestyksessä ehdottaa vuorollaan yhtä tai useampaa kaupunkia Euroopan kulttuuripääkaupungiksi. Päätöksen 1419/1999/EY 2 artiklan mukaan menettely käsittää seuraavat vaiheet: 1) Vuorossa oleva jäsenvaltio toimittaa ehdotuksensa Euroopan parlamentille, neuvostolle, komissiolle ja alueiden komitealle viimeistään neljä vuotta ennen tapahtumaa. 2) Riippumattomista asiantuntijoista koostuva valintalautakunta antaa toiminnan tavoitteiden perusteella laaditun kertomuksen tehdyistä ehdotuksista Euroopan parlamentille, neuvostolle ja komissiolle. 3) Kun kertomus on toimitettu, Euroopan parlamentti voi antaa lausunnon ehdotuksista kolmen kuukauden kuluessa. 4) Komissio antaa neuvostolle suosituksen, jossa otetaan huomioon valintalautakunnan kertomus ja Euroopan parlamentin lausunto. 5) Neuvosto nimeää virallisesti Euroopan kulttuuripääkaupungin. Kreikka ehdotti säädetyllä tavalla vuoden 2001 loppuun mennessä Euroopan yhteisöjen toimielimille Patraksen kaupunkia. Valintalautakunta antoi arviointikertomuksensa syyskuussa 2002. Euroopan parlamentti ei antanut lausuntoaan määräaikaan eli 1. tammikuuta 2003 mennessä. Valintalautakunta tuli siihen tulokseen, ettei se voinut varmasti suositella Patraksen nimeämistä Euroopan kulttuuripääkaupungiksi vuodeksi 2006. Valintalautakunta painotti, että Patraksen nimeäminen riippuu tiettyjen ehtojen täyttymisestä. Kreikan viranomaiset esittivät Patraksen tarjouksen uudistetussa muodossa Euroopan parlamentille 20. tammikuuta 2003. Tämän esityksen toimitti komissiolle kulttuuri-, nuoriso-, koulutus-, tiedonvälitys- ja urheiluvaliokunnan puheenjohtaja Michel Rocard, joka pyysi asiantuntija-arviota asiakirjoista. Kreikan viranomaisten kanssa helmikuussa 2003 pidetyn kokouksen jälkeen valintalautakunta toimitti Patraksen uudistettua tarjousta koskevan arvioinnin komissiolle 11. maaliskuuta 2003. Komissio toimitti arvioinnin Euroopan parlamentille, neuvostolle ja alueiden komitealle 18. maaliskuuta 2003. Valintalautakunta pysyy uudistetun tarjouksen arvioinnin jälkeenkin alkuperäisessä kannassaan. Lisäksi lautakunta ehdottaa, että jos Patras nimetään, komission olisi järjestettävä sitä koskevaa seurantaa. Mikäli näin tapahtuu, komissio ei vastusta Patraksen nimeämisessä Euroopan kulttuuripääkaupungiksi vuodeksi 2006 käytettyä menettelytapaa. Komissio hyväksyy seurantaryhmää koskevan valiokunnan ehdotuksen ja on halukas toteuttamaan tarvittavat menettelyt, jos neuvosto nimeää Patraksen kaupungin Euroopan kulttuuripääkaupungiksi vuodeksi 2006. Seurannan pitäisi olla säännöllistä, ja siihen olisi saatava mukaan osa tai kaikki valintalautakunnan riippumattomista asiantuntijoista. Seurantaryhmän pitäisi valintalautakunnan lausunnon perusteella arvioida Patraksen valmistelujen edistymistä ja erityisesti päätöksen 1419/1999/EY tavoitteiden ja kriteerien toteutumista. Ryhmän pitäisi säännöllisesti tavata asiasta vastaavia Kreikan viranomaisia, joita pyydetään avustamaan ryhmää toimittamalla kaikki tarvittavat tiedot. Komission olisi esitettävä seurannan tuloksista yksityiskohtainen arviointiraportti Euroopan parlamentille, neuvostolle ja alueiden komitealle vähintään kerran vuodessa.